钦定古今图书集成/明伦汇编/闺媛典/第121卷 > 霍荣妻段氏〈吴氏赵氏武氏尢氏附〉
## 钦定古今图书集成/明伦汇编/闺媛典/第121卷 > 霍荣妻段氏〈吴氏赵氏武氏尢氏附〉

按《元史列女传》：“段氏，隆兴霍荣妻。荣无子卒，段氏年
二十六，养舅姑以孝称。舅姑殁，荣诸父仲汶贪其产，
谓段曰：‘汝无子，宜改适。霍氏业，汝无预焉’。段曰：‘家资
可不计，但再醮非义，尚容妾思之’。即退入寝室，引针
剌面，墨渍之，誓死不贰。大德二年，府上状，中书给羊
酒币帛，仍命旌门复役如制。”又兴和吴氏，自刺其面。
成纪谢思明妻赵氏，自髡其发；冀宁田济川妻武氏，
溧水曹子英妻尢氏，啮指滴血，并誓不更嫁。有司为
请旌之。